RÅDETS DIREKTIV 1999/86/EF

af 11. november 1999

om tilpasning til den tekniske udvikling af direktiv 76/763/EØF om tilnærmelse af medlemsstaternes lovgivning vedrørende passagersæder for landbrugs- eller skovbrugshjultraktorer

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 74/150/EØF af 4. marts 1974 om tilnærmelse af medlemsstaternes lovgivning om godkendelse af landbrugs- og skovbrugshjultraktorer(1), særlig artikel 11,

under henvisning til Rådets direktiv 76/763/EØF af 27. juli 1976 om indbyrdes tilnærmelse af medlemsstaternes lovgivning om passagersæder for landbrugs- eller skovbrugshjultraktorer(2), særlig artikel 4,

under henvisning til forslag fra Kommissionen, og

ud fra følgende betragtninger:

(1) Formålet med dette direktiv er at forbedre den nuværende udformning af passagersæder; for at imødekomme bemærkninger fra flere af medlemsstaterne bør der senere indføres supplerende bestemmelser om passagersæder, som kan forøge sikkerheden for passageren;

(2) af hensyn til sikkerheden bør det undgås, at føreren bliver generet;

(3) det udvalg for tilpasning til den tekniske udvikling, som er nedsat ved artikel 12 i direktiv 74/150/EØF, har ikke afgivet udtalelse inden for den af formanden fastsatte frist -

UDSTEDT FØLGENDE DIREKTIV:

Artikel 1

Bilaget til direktiv 76/763/EØF ændres som angivet i bilaget til nærværende direktiv:

Artikel 2

1. Fra den 1. januar 2001 kan medlemsstaterne ikke:

- nægte EF-typegodkendelse eller at udstede det dokument, der er omhandlet i artikel 10, stk. 1, tredje led, i direktiv 74/150/EØF, eller national typegodkendelse for en traktortype

- forbyde første ibrugtagning af en traktor,

hvis disse traktorer opfylder forskrifterne i direktiv 76/763/EØF, som ændret ved nærværende direktiv.

2. Fra den 1. oktober 2001 kan medlemsstaterne:

- ikke længere udstede det dokument, der er omhandlet i artikel 10, stk. 1, tredje led, i direktiv 74/150/EØF, for en traktortype

- nægte national typegodkendelse af en traktortype,

hvis den ikke opfylder forskrifterne i direktiv 76/763/EØF, som ændret ved nærværende direktiv.

Artikel 3

Inden den 1. oktober 2002 foretager Kommissionen efter proceduren i artikel 13, stk. 3, i direktiv 74/150/EØF endnu en ændring af Rådets direktiv 76/763/EØF for at indføre supplerende bestemmelser om passagersæder, som kan forøge sikkerheden for passageren yderligere.

Artikel 4

1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 1. januar 2001. De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale forskrifter, som de udsteder på det område, der er omfattet af dette direktiv.

Artikel 5

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 6

Dette direktiv er rettet til medlemsstaterne.

Udfærdiget i Bruxelles, den 11. november 1999.

På Rådets vegne

S. HASSI

Formand

(1) EFT L 84 af 28.3.1974, s. 10. Direktivet er senest ændret ved Europa-Parlamentets og Rådets direktiv 97/54/EF (EFT L 277 af 10.10.1997, s. 24).

(2) EFT L 262 af 27.9.1976, s. 135. Direktivet er senest ændret ved direktiv 97/54/EF (EFT L 277 af 10.10.1997, s. 24).

BILAG

I del II i bilaget til direktiv 76/763/EØF foretages følgende ændringer: 1) Punkt 2 og 3 affattes således: "2. Sæder skal have sidestøtte og et ryglæn, der er mindst 200 mm højt. Sidstnævnte krav behøver ikke at være opfyldt, hvis kabinevæg eller førerværn tjener som ryglæn. Siddefladen skal være polstret eller fjedrende.

3. Der skal forefindes en passende fodstøtte samt håndgreb, som letter passagerens adgang til sædet, og som passageren kan holde fast i under kørslen."

2) Punkt 4, andet afsnit, første punktum, affattes således: "Den øvre del af det frie rum, der er til rådighed for passagerer, må bagtil og til siden kun være begrænset af en radius på højst 300 mm (se tegning i tillæg)."

3) Punkt 6 udgår.